**Rymättylän kalantutkimusasema** oli Riista- ja kalatalouden tutkimuslaitoksen (RKTL) Turun toimipaikan kenttäasema Hämmärsalmessa Airismaan saarella Rymättylässä, Naantalin kaupungissa. Rymättylän tutkimusasemalla oli laaja verkkokassialue ja murtovesikokeita varten sisäaltaita. Tutkimusasemalla oli muun muassa kirjolohen valintajalostusohjelma ja siellä tutkitaan siian soveltuvuutta kasvatukseen sekä silakka-, ahven- ja kuhakantoja. RKTL investoi 2000-luvun puolivälissä merkittävästi Rymättylän tutkimusasemalle ja se oli ainoa paikka Suomessa jossa tutkittiin kalankasvatusta meriolosuhteissa. Kiinteistöt omisti Senaatti-kiinteistöt.

RKTL hankki omistukseensa meriviljelyn tutkimustarpeita varten Rymättylän yksityisen viljelylaitoksen vuonna 1993. RKTL:n Hangon ja Kustavin toimipisteiden toiminnot siirrettiin Rymättylän toimipisteeseen ja toimipisteet lakkautettiin vuonna 1997. Vuonna 2005 Rymättylässä tehtiin vesiviljelyn tuotantobiologiaa koskevaa tutkimusta muun muassa sukukypsyyden säätelyn ja ravitsemuksen osalta sekä rannikkokalastuksen näytteenottoa.

Marraskuussa 2006 tutkimusasemalla syttyi tulipalo jossa tuhoutui uusittu tutkimusrakennus ja siellä sijainneet merikiertovesilaitos ja koelaboratorio. Palo ei vahingoittanut viereistä perkaamoa, toimistorakennusta ja venevajaa. Asemalla työskenteli vakituisesti viisi henkilöä ja muutamia määräaikaisia kenttätyöntekijöitä. Koska RKTL piti Rymättylän tutkimusaseman kehittämää kalan tuotelaatuosaamista Suomessa ainutlaatuisena, päätti se jatkaa toimintaansa Rymättylässä tulipalosta huolimatta ja haki valtion lisätalousarvioesityksessä rahaa uuden tutkimusrakennuksen ja sen välineistön hankintaan. Rakennuskustannukset todettiin kuitenkin liian suuriksi, ja hanke jäi toteuttamatta. Muu toiminta tutkimusasemalla silti jatkui kuten kenttämittakaavan viljely-yksikkö.

Koska Rymättylään ei rakennettu uusia tiloja, avattiin syksyllä 2008 Paraisille Suomen kalatalous- ja ympäristöinstituutin tiloihin Rymättylän kalantutkimusaseman sivupaikka, jossa tutkittiin laboratorio- ja vesiviljelytiloissa elintarvikekalan arvoketjua. Paraisille siirtyi kaksi tuontantopäällikköä ja Rymättylään jäi kaksi työntekijää. Vesiviljelytutkimuksia varten syksyllä 2009 instituutin tiloihin rakennettu RKTL:n kiertovesilaitos korvasi palaneen Rymättylän tutkimusaseman kiertovesilaitoksen. 2010-luvulla Paraisilla myös pistettiin ja perattiin pääosa Rymättylän tutkimusaseman kaloista.

Vuonna 2012 Rymättylän laitoksella kasvatettiin kirjolohta, siikaa, lohta ja kuhaa tutkimustarkoituksessa. Laitos koostui 64 tutkimuskäyttöön tarkoitetusta verkkoaltaasta, joiden syvyys oli noin neljä metriä ja yhteenlaskettu pinta-ala 1 024 neliömetriä ja tilavuus 3 072 kuutiometriä. Lisäksi ylläpitoverkkoaltaita oli kolme joiden pinta-ala oli 100 m² ja tilavuus 1 500 m³.

RKTL, joka vuonna 2015 yhdistettiin Luonnonvarakeskukseen, luopui Rymättylän tutkimusasemasta. Vuoden 2006 tulipalon jälkeen kalantutkimusaseman ei enää riittävällä tavalla katsottu palvelevan ruokakalatutkimusta ja merialueen tuotannon odotetaan painottuvan tulevaisuudessa ulkosaaristoon ja avomerelle. Viimeisinä aikoina kalantutkimusasemalla työskenteli kolme henkilöä ja se keskittyi kalankasvatuksen ja kalarehun tutkimukseen lähinnä teollisuuden ja kalankasvatuksen tarpeita ajatellen.
Senaatti-kiinteistöt myi marraskuussa 2017 kalantutkimuaseman tontin rakennuksineen 411 000 eurolla. Kauppaan kuului 5,9 hehtaarin alue, majoitustilana toimiva hirsirakennus, sauna, toimistorakennus, venevaja, työpaja ja ulkovarasto.

Lähteet
-------

1. ↑  Toimipaikat: Rymättylä *rktl.fi*.  22.4.2010. Riista- ja kalatalouden tutkimuslaitos. Viitattu 7.7.2012. [vanhentunut linkki]
2. ↑  Kauhanen, Heikki: Rymättylän kalatalousasema tuhoutui tulipalossa käyttökelvottomaksi *Turun Sanomien verkkosivusto ts.fi*.  4.11.2006. Turku:  Turun Sanomat Oy. Viitattu 2.9.2018.
3. 1 2  Halonen, Timo et al.: "3.4 Toimintayksiköt, joiden käytöstä valtio luopuu", *Valtion vesiviljelyn ja siihen liittyvän tutkimusinfran järjestäminen – Toimintayksiköitä koskeva päätösehdotus ja sen vaikutusarvio*, s. 8. Valtion vesiviljelyn organisointiryhmä, luonnos. Maa- ja metsätalousministeriö, 2014. Teoksen verkkoversio (pdf) (viitattu 2.9.2018).  (Arkistoitu – Internet Archive)
4. ↑  Linna, Markku et al.: "4.4 Riista- ja kalatalouden tutkimuslaitos", *Tutkimus- ja koeasemaverkoston kehittäminen*, s. 22 ja 43. Maa- ja metsätalousministeriön ja opetusministeriön tutkimusasematyöryhmän raportti. Opetusministeriön työryhmämuistioita ja selvityksiä 2006:23. Helsinki: Opetusministeriö, 2006. ISBN 952-485-194-6 (PDF). Teoksen verkkoversio (pdf).
5. ↑  Rymättylän aseman tuhot pelättyä pienemmät *rktl.fi*.  6.11.2006. Riista- ja kalatalouden tutkimuslaitos.  Arkistoitu 6.10.2015. Viitattu 7.7.2012.
6. ↑  Riista- ja kalatalouden tutkimuslaitoksen lisätalousarvioehdotus vuodelle 2007 (pdf) Riista- ja kalatalouden tutkimuslaitos.  Arkistoitu 8.11.2007. Viitattu 2.9.2018.
7. 1 2 3  Hiltunen, Susanna: Rymättylän kalatalousasemalta työntekijöitä Paraisille *Turun Sanomien verkkosivusto ts.fi*.  21.8.2008. Turku:  Turun Sanomat Oy. Viitattu 2.9.2018.
8. ↑  Riista- ja kalatalouden tutkimuslaitos hankkii tutkimustiloja Paraisilta *rktl.fi*.  22.8.2008. Riista- ja kalatalouden tutkimuslaitos. Viitattu 29.6.2013. [vanhentunut linkki]
9. ↑  Virtanen, Mari: "5 Menetelmät", *Kiertovesilaitoksen käynnistäminen – RKTL:n Rymättylän kalantutkimusaseman Paraisten yksikkö*, s. 26. Kala- ja ympäristötalouden koulutusohjelma. Opinnäytetyö. Turku: Turun ammattikorkeakoulu, 2011. Teoksen verkkoversio (pdf).
10. 1 2  RKTL:n Rymättylän kalantutkimusaseman ympäristölupahakemus (pdf) (Nro 126/2013/2. Dnro ESAVI/262/04.08/2011) *avi.fi*.  14.6.2013. Etelä-Suomen aluehallintovirasto.  Arkistoitu 2.9.2018. Viitattu 2.9.2018.
11. ↑  Hjelt, Yrjö: Luonnonvarakeskus sulkee toimipaikkoja ja vähentää väkeä *yle.fi*.  29.1.2014. Yleisradio Oy. Viitattu 2.9.2018.
12. ↑  Rymättylän kalatutkimusasema myytiin 411 000 eurolla *Turun Sanomien verkkosivusto ts.fi*.  22.11.2017. Turku:  Turun Sanomat Oy. Viitattu 2.9.2018.